Source: http://trnava.dnes24.sk/sud-potvrdi-trest-pre-vodica-autobusu-v-ktorom-zomreli-studentky-trnavskeho-gymnazia-294399
Timestamp: 2018-04-19 15:45:48+00:00
Document Index: 10490158

Matched Legal Cases: ['Súd ', 'Súd ', 'súd ', 'Súd ', 'súd ', 'súd ']

Súd potvrdil trest pre vodiča autobusu, v ktorom zomreli študentky trnavského gymnázia | Trnava24.sk
Súd potvrdil trest pre vodiča autobusu, v ktorom zomreli študentky trnavského gymnázia
Odsúdili šoféra autobusu za nešťastie, pri ktorom zhasli štyri ľudské životy. Rozsudok potvrdil Odvolací Krajský súd v Trnave. Súd mu vymeral šesťročný trest.
Odvolací Krajský súd (KS) v Trnave potvrdil v utorok šesťročný trest odňatia slobody pre šoféra autobusu, pri havárii ktorého v júni 2014 zomreli štyri študentky trnavského športového gymnázia. Pojednávanie sa konalo bez prítomnosti obžalovaného Milana H., ktorý o to požiadal.
Trest pre vodiča
Na utorkovom verejnom zasadnutí predsedníčka senátu KS uviedla, že prvostupňový súd vyhodnotil všetok dôkazový materiál správne, ako príčinu nehody určil nepozornosť vodiča. KS sa však nestotožnil s príčinou nepozornosti, ktorú určil OS ako zapozeranie sa do obrazovky televízora alebo mikrospánok. Nakoľko Milan H. viedol bezúhonný život, mohli byť pri určení trestu zohľadnené poľahčujúce okolnosti. Milan H. bude trest odpykávať v zariadení s minimálnym stupňom stráženia a zároveň má zákaz viesť motorové vozidlo na sedem rokov.
Počas jazdy nebol nik pripútaný
Tragická nehoda sa stala na úseku diaľnice D1 v smere z Piešťan na Trnavu. V autobuse sa vracali žiaci zo školského výletu na Orave. Vozidlo zišlo z cesty a v priekope sa prevrátilo. Na mieste boli mŕtve štyri dievčatá, ktoré sedeli na zadných sedadlách.
Príčinou ich smrti bolo privalenie vozidlom a následné udusenie. Zranenia utrpeli takmer všetci pasažieri, tri osoby majú trvalé následky.
Žiadny z pasažierov nebol počas jazdy v autobuse pripútaný, znalci vyhodnotili dvanásť bezpečnostných pásov vo vozidle ako nefunkčných. Na dopad kolízie to ale nemalo vplyv.